TË BRENGOSUR PËR GJENDJEN NË MALËSI DHE KUDO QË JETOJNË BASHKËVENDËSIT TONË
Shkruan, Gjokë DUKAJ Në përcjellje të 48 orëve të para nga izolimi total i familjeve në komunën e Tuzit, vazhdon të jetë situatë e njëjtë edhe pse banorët, tashmë, janë bindur se kjo është masa më e mirë në parandalimin e përhapjes ekstreme të rasteve të infektuara nga Covid 19. Ajo që duhet veçuar është fakti se aktualisht, në bazë të dhënave nga Instituti i shëndetit publik, numri i të infektuarve në territorin e komunës tonë, është 26 të prekur nga ky virus dhe që kjo, për momentin, e radhitë Tuzin në komunën me numrin më të madh të infektuarve në Mal të Zi. Nisur nga ky fakt, është e qartë se çfarë ishte rreziku për banorët në territorin e Malësisë, sikur të mos ishte reaguar në momentin kritik dhe të shpresojmë se masat e ndërmarra do të dëshmohen efikase në periudhën para nesh. Situata e pazakontë e po aq shqetësuese në komunën e Tuzit, vazhdon gjithnjë të jetë në fokus të opinionit të gjerë në Mal të Zi. Hyrjet dhe daljet në territorin e komunës vazhdojnë të jenë nën kontroll të rreptë të pjesëtarëve të policisë të cilët janë të vendosur në ndërmarrjen e masave ndëshkuese ndaj atyre që nuk respektojnë vendimin për mos daljen nga shtëpia. Ditën e dytë të izolimit, aksioni i furnizimit të banorëve me bukë ka funksionuar shumë më mirë pasi, Shtabi komunal për situata të jashtëzakonshme, ka rritur dukshëm numrin e volunterëve në afro 100 persona, në aksionin e furnizimit të banorëve. Edhe pse numri i të infektuarve në Mal të Zi, është në rritje ( aktualisht 69 raste pozitive), situata e krijuar në Tuz, vazhdon të jetë gjithnjë në fokus të opinionit të gjerë, pasi konfirmimi i 26 rasteve të infektuara nga treva Malësisë, për një kohë aq të shkurtër, është vërtet shqetësuese duke marr parasysh shpejtësinë e përhapjes së Coronavirusit dhe rrezikun që bartë me vete. Të shpresojmë se masat e ndërmarra, në veçanti në qëndrimin në shtëpitë e veta, së paku, do të ndikojnë dukshëm që numri i të prekurve nga Covid 19, të jetë sa më i vogël. Ndërkohë, në trevën e Malësisë edhe pse jemi duke u përballur me situatë mjaft të rëndë, njëkohësisht, jemi në përcjellje të gjendjes edhe në vendet tjera duke uruar që humbjet njerëzore të jenë sa më të vogla. Po ashtu, me mjaft shqetësim jemi duke përcjellë situatën edhe në SHBA, ku jeton numër i madh i bashkëvendësve tonë, të afërm dhe të njohur të cilët janë njëjtë të rrezikuar nga përbindëshi i quajtur Coronavirus. Me shpresë se nga gjendja e krijuar do të dalim me pasoja minimale, urojmë që sa më shpejtë të shijojmë ditët e bukura të pranverës të kënaqur që i kemi shpëtuar këtij rreziku të paparë ndonjëherë më parë.